Múzeumok Őszi Fesztiválja online regisztrációs felület

használati segédlet a múzeumok számára

# Rövid leírás

A webes alkalmazás lehetőséget biztosít az SZNM Múzeumi Országos Képzési Központ (továbbiakban: Szervező) által szervezett Múzeumok Őszi Fesztiválja (továbbiakban: MŐF) eseménysorozatra a önálló és alintézményi formában létező múzeumok, muzeális intézmények, illetve múzeumtól független muzeológiai szervezetek részére, regisztráció és online adatfelvétel útján:

* részvételi szándék bejelentésére,
* a Szervező által meghatározott feltételek szerint költségtérítési pályázat kitöltésére,
* a MŐF keretében tervezett programjaik, eseményeik bejelentésére.

Az adatrögzítés kizárólag az eseménysorozat központi szervezésének és kommunikációjának, valamint finanszírozási rendszerének célját szolgálja. Gazdálkodási adatok megadása csak költségtérítés pályázása esetén kötelező.

# Regisztráció

Már regisztrált intézmények a <http://regisztracio.oszifesztival.hu> webcímen **intézményi regisztrációs kódjukkal** és **jelszavukkal** tudnak bejelentkezni. Ugyanezen oldalról elérhető a **regisztrációs űrlap,** amelyet a ***Tovább a regisztrációhoz*** feliratú hivatkozásra kattintva érhetünk el.

A regisztrációs űrlap elérhető a <http://www.oszifesztival.hu/muzeumi-regisztracio-2014.html> weboldalon is.

A Szervező ezúton bátorítja a Múzeumi Kollégákat, hogy a fenti hivatkozásokat más múzeumokban dolgozó kollégáiknak is figyelmébe ajánlják.

Kérjük, hogy a kért adatokat töltsék ki, jelszavukat pedig **jegyezzék meg.**

Regisztrációt követően Önök a megadott e-mail címre visszaértesítést kapnak.

*Előfordulhat, hogy egyes e-mail szolgáltatók biztonsági házirendje az ismeretlen címről érkező e-mail üzenetet a levélszemét (spam/junk) mappába, illetve ismert tény, hogy a GMail a weblapok rendszerüzenetét a Promóciók (promotions) fülre rendszerezi. Kérjük, hogy a regisztráció folyamán ne csak a Beérkezett üzenetek (Inbox) mappát ellenőrizzék, hanem mind a levélszemét-mappát, mind (GMail webes felülete esetében) a Promóciók fület is.*

Kérjük, hogy a visszaértesítésben szereplő megerősítő hivatkozásra kattintva erősítsék meg regisztrációjukat. **A rendszer használata csak a megerősítést követően lesz engedélyezett az Önök számára.**

*Az e-mailes megerősítő hivatkozás használatára az e-mail cím valós mivoltának ellenőrzése (emberi tévedés, úgymint elgépelés kiküszöbölése) céljából van szükség. Bármennyire is kellemetlennek tűnik elsőre, nagyobb kellemetlenségtől (akár rosszhiszemű tevékenységtől is) óvjuk ezzel a túlbiztosítással Önöket.*

Az értesítésben Önök megkapják **intézményi regisztrációs kódjukat.** Kérjük, hogy ezt is **őrizzék meg,** mivel a rendszerbe való belépéshez az **intézményi regisztrációs kód** és a **jelszó** lesz szükséges.

# Bejelentkezés a rendszerbe

A rendszer bejelentkezési felülete a <http://regisztracio.oszifesztival.hu> webcímről érhető el.

Belépéshez az **intézményi regisztrációs kód** (amelyet Önök a regisztráció során, vagy a regisztrációt követően kézhez kaptak e-mailben) és a regisztrációnál megadott **jelszó** megadása szükséges.

Amennyiben Önök elfelejtették jelszavukat, az **Elfelejtett jelszó** hivatkozásra kattintva kérhetik az alkalmazástól új jelszó kérését:

Itt a **regisztrációnál használt e-mail címük** és **intézményi regisztrációs kódjuk** megadásával, amennyiben a két adat egyazon intézményhez köthető, önműködően készül Önök számára egy új jelszó, amit Önök a regisztrációnál megadott e-mail címükre kapnak meg.

**Intézményi regisztrációs kód** elfelejtése esetén kérjük, hívják a Szervező ügyeleti telefonszámát, ahol a szükséges adatok újrakészítéséről intézkedni fognak.

# Jelentkezési lap

A jelentkezési lap szolgál arra, hogy Önök:

* bejelenthessék szándékukat arra, hogy a MŐF rendezvénysorozaton saját rendezvénnyel részt kívánnak venni;
* megadhassák intézményük, illetve vállalkozásuk pontos adatait,
* pályázhassanak központi költségtámogatásra.

Kérjük, hogy a jelentkezési lapon minden adatot a lehető legpontosabban töltsenek ki.

Önöknek lehetősége van a nem teljesen kitöltött jelentkezési lapot a rendszerben elmenteni. Ezt a lap tetején és alján megtalálható **Aktuális állapot mentése** gombbal tehetik meg.

*Az űrlap mentése nem jelenti annak beküldését. Érvényesnek a Szervező csak akkor tekinti az Önök adatait, ha azt Önök véglegesen, műszakilag hiánytalanul kitöltötték, lezárták és beküldték az* ***Adatlap beküldése*** *gomb segítségével.*

A jelentkezési lap műszakilag hiánytalannak minősül, ha

* minden, a megvalósító és a szerződő intézményhez tartozó adat ki van töltve,
* a szándéknyilatkozat cégszerűen aláírt, fénybeolvasott másolata pdf-formátumban a rendszerbe fel van töltve;

*Szándéknyilatkozat pdf-formátumra alakításához ajánlott licencdíjmentes program: PDF Creator v1.7.3, amely a* [*http://www.pdfforge.org/download*](http://www.pdfforge.org/download) *webhelyről térítésmentesen letölthető. A mai lapolvasó készülékek a kapcsolt pc-munkaállomásra telepített pdf-formátum előállító program esetén már támogatják a pdf-formátumba való közvetlen lapolvasást. Kérjük, a művelet pontos leírását keressék a lapolvasó készülékük felhasználói kézikönyvében.*

* a rendezvény felelőséhez tartozó adatok ki vannak töltve,
* legalább egy esemény, program minden adata (az Egyéb megjegyzés mező kivételével) ki van hiánytalanul töltve,
* amennyiben Önök kérnek költségtérítést valamely összefoglaló tételre (reklám és propaganda, anyag, előadói tiszteletdíj), azok közül legalább egy tétel esetén összeg meg van adva.

*Műszakilag hiánytalan adatlapnak nevezzük azt az adatlapot, amely arra alkalmas, hogy a regisztracio.oszifesztival.hu webes névtartományban lévő jelen alkalmazásban beküldhetővé váljon, az alkalmazásban felhasznált műszaki megoldások alapján. A jogi hiánytalanságot a Szervező jogosult megállapítani, a vonatkozó jogszabályokhoz alkalmazkodva.*

*A még hiányos, vagy még beküldetlen adatlap bármikor szerkeszthető. Kérjük, tartsák figyelemben, hogy a Szervező által meghatározott határidőig (amit a Szervező a regisztrációs felületen is közöl) küldjék be. Késedelmes adatküldés esetén a Szervező az Önök jelentkezését nem fogadja el.*

*Önöknek lehetőségük van, hogy a kitöltött adatlapot bármely állapotában kinyomtathassák. Ehhez kattintsanak az adatlap tetején vagy alján lévő* ***Aktuális állapot nyomtatása*** *gombra. Ekkor egy külön ablakban megjelenik az adatlap nyomtatásra alkalmas nézete, majd megnyílik az Önök számítógépén alapértelmezettnek beállított nyomtatási panel, ahonnét Önök azonnal elkezdhetik a nyomtatást. Szükség esetén a nyomtatási panel bezárható a szokásos gombokkal, és az ablak jobb felső sarkában lévő* ***Nyomtatás*** *feliratú hivatkozásra kattintva újra lehet nyitni a nyomtatási panelt.*

# Adatlap beküldése

Amennyiben Önök az adatlap kitöltését befejezték, kérjük, kattintsanak az adatlap tetején vagy alján található **Adatlap beküldése** gombra.

Mivel Önöknek a beküldés után adataikat nem lesz módjukban módosítani, így a rendszer Önöket többszörösen megkérdezi, hogy valóban biztosak-e Önök abban, hogy be kívánják küldeni az adatlapukat.

1. Kérjük, hogy az első ablakban erősítsék meg, hogy nem véletlenül kattintottak a gombra. A véletlen kattintás elkerülése végett kérjük, hogy ***Az adatlap kitöltését befejeztem, az adatlapot be kívánom nyújtani*** feliratú jelölőnégyzetet jelöljék be:

1. Ezek után kattintva ismét a **Adatlap beküldése** gombra, megjelenik a kitöltött adatlap, csak olvashatóan.

Kérjük, nézzék át figyelmesen, amennyiben hibát találnak, térjenek vissza a kitöltő felületre az **Adatok módosítása** gombra kattintva.

Ha Önök mindent rendben találnak, kérjük, kattintsanak ismét a lap alján található **Adatlap beküldése** gombra.

1. A megjelenő panelen újból megkérdezi Önöket a rendszer, hogy valóban kész-e az adatlap kitöltése. Kérjük, hogy értelemszerűen válasszák a megfelelő gombot. **Amennyiben itt az OK gombra kattintanak, az adatlap beküldésre kerül.**
2. Az adatlap beküldését követően Önöknek a regisztráció során megadott e-mail címére értesítés érkezik.